Næsbyholm
Næsbyholm, hovedgård (sædegård) ved landsbyen Næsby 8 km sydøst for Sorø. Gården er nævnt 1388 som Næsbygaard tilhørende slægten Lunge, fra ca. 1585 som Næsbyholm i Brahernes eje. I 1709 blev den erhvervet af Frederik 4., og siden 1710 har den haft ejerfællesskab med Bavelse, fra 1948 under slægten Holck.
Den nuværende trefløjede hovedbygning på det gamle, næsten kvadratiske voldsted, omgivet af vandgrave, er genopført efter brande i 1932 og 1947. Den fremtræder i nederlandsk renæssance og rummer dele af et renæssanceslot fra 1585. Bygningen anvendes under navnet Næsbyholm Slot til bryllups- og andre festarrangementer samt som kursus- og konferencecenter.
Parken, anlagt i 1700-t., forener sig med det kuperede skovlandskab ved Tystrup-Bavelse Søer til en stor, naturskøn landskabshave.

Næsbyholm og Bavelse Godser omfatter 1424 ha (2012), heraf halvdelen skov.
Næsbyholms hjemmeside